google/wiki40b huggingface dataset:
Kohima (distrikt)

Demografi

Ved folketellingen i 2011 var det 270 063 innbyggere i distriktet, mot 314 366 i 2001. Den urbane befolkningen utgjør 45,60 % av befolkningen.
Barn i alderen 0 til 6 år utgjorde 13,39 % i 2011 mot 15,12 % i 2001. Antallet jenter i den alderen per tusen gutter er 978 i 2011 mot 967 i 2001.
Øvre kongsgård

Øvre kongsgård var en del av tidligere Oddernes kongsgård i nåværende Kristiansand kommune.  Øvre kongsgård var på 1800-tallet kjent under navnet Sophienlyst, og hadde preg av å være en herregård med underliggende husmannsplasser.  Jordeieren Robert Gonsalvo Major bygde «et anseelig 2 etage vaaningshus indrettet til anstændig beboelse for en familie, saa og fornødne udhuse til brug for en avlsgaards drift paa landet» som stod ferdig i 1813.
Oddernes kongsgård ble i 1847 delt i to like deler, en øvre og en nedre kongsgård. Etter hvert ble det utskilt flere parseller fra Øvre kongsgård.  
Gårdsbygningene på Øvre kongsgård ble solgt på auksjon i 1921 til Sanitetsforeningen.  I 1953 brant gårdsbygningene ned til grunnen. Sanitetsforeningen har drevet Klinikk for tuberkuløse, senere Klinikk for nervøse og nå institusjonen Kløvertun med rehabiliterings-avdeling og omsorgs-leiligheter for eldre, lokalisert til der de tidligere gårdsbygningene lå.
Andøya (Kristiansand)

Andøya er ei bebodd øy i indre skjærgård og en grunnkrets i bydelen Voiebyen i Kristiansand kommune. Øya er landfast med bro, som går over en bare 2-3 meter bred kanal. Ellers er Andøya forbundet med ei øy like utenfor i sørøst – Bredalsholmen. Området har drøye 1 000 innbyggere, og er et svært gammelt verfts- og industristed. Andøya gård (Andøen gård) var en staselig lystgård, og har vært eid bl.a. av komponisten Ole Bull fra 1848 til 1855.
På Andøya ligger Norsk fartøyvernsenter på området til nedlagte Bredalsholmen verft. Fartøyvernsenteret er et nasjonalt knutepunkt for vedlikehold av museumsskip og verneverdig kystkultur, og har komplett tørrdokk med betydelig kapasitet.
På Andøya er det etablert en betydelig og avansert mekanisk industri som produserer offshore- og skipskraner og annet skipsutstyr. Blant maritime virksomheter i Andøya Industripark er blant annet selskapene TTS Sense, Norsk Metallretur, Hydramarine (MacGregor), Voca, Origo Engineering og AEG. Et eget maritimt klyngesenter samme sted går under navnet Kristiansand teknologipark.
Atla saga Ótryggssonar

Atla saga Ótryggssonar er en tekst i sjangeren islendingesaga som etter alt å dømme er skrevet på 1800-tallet. Historien foregår i Norge og på Island i landnåmstiden; hovedpersonen har tilbragt ungdomstiden som kolbítr («askeladd»), før han hevner sin far og utvandrer til Island. Det eldste kjente håndskriftet er fra 1820, og her inngår det i en kontekst med eldre sagatekster.
Jeg, Claudius

Handling

I kjernen av Romerriket rundt år null utspiller det seg en familiekonflikt uten sidestykke i verdenshistorien. Man sloss om den romerske trone i en av historiens blodigste perioder. Serien følger keiser Claudius og slektens kamp til tronen. Helt fra den mektige Augustus tid, til Tiberius og den hensynsløse Caligula, som så ble etterfulgt av Claudius. 
Handlingen fortelles ut i fra Claudius ståsted og er dels basert på flere av hans brev. Han har også fortellerstemmen.

Priser

Arkitekt (art direktor) Tim Harvey ble i 1978 tildelt en Emmy for sitt arbeid med serien. Derek Jacobi, Siân Phillips og Tim Harvey vant hver sin Emmy for sine roller. Serien ble i tillegg nominert til en BAFTA for beste dramaserie.
I 1979 vant serien en TP de Oro for beste utenlandske serie av spanske TP de Oro.
Siân Phillips i 1977 ble tildelt en RTS Television Award av Royal Television Society.
Capilla del Sauce

Historie

Capilla del Sauce ble grunnlagt i 1860.

Transport

Ruta 6 Joaquín Suárez forbinder Capilla del Sauce med Montevideo (sør) og Vichadero (nord).
Quest3D

Utviklingsmiljø

En av de viktigste karakteristikkene ved Quest3D er måten å programmere på. Til forskjell fra den vanlige måte å programmere på i språk som for eksempel C++, er utviklingsmiljøet i Quest3D nesten fullt ut grafisk. En annen bemerkelsesverdig egenskap er det faktum at utvikleren kan programmere en applikasjon samtidig som det kjører. Dette betyr at det ikke er behov for å kompilere kode, i motsetning til ved vanlige utviklingsmetoder.

Applikasjonslogikk

Quest3D-applikasjoner utvikles ved å koble sammen funksjonelle komponenter kalt 'kanaler'. De sammenkoblede komponentene danner ett tre som representerer den faktiske programstrukturen. 3D-motoren traverserer treet hver frame og kjører den logikken som finnes i de enkelte komponentene. Dette resulterer i en 3D-applikasjon som kjører i sanntid.
Steg som kompilering og tolking av skript er unødvendig fordi kanalene består av ferdig kompilert kode skrevet i C++. Applikasjoner som krever tolkning av script eller må kjøres gjennom en virtuell maskin vil i mange tilfeller oppleve redusert ytelse i forhold til applikasjoner ferdig kompilert til maskinkode.

Editorer

Utviklingsmiljøet i Quest3D består av editorer for å lage kanaltreene, redigere 3D-objekter og animasjoner, programmere HLSL-shadere og redigere LUA-script.

Publisering

Ferdige Quest3D-applikasjoner kan publiseres som kjørbare Windows filer eller bli vist på internettsider. Nettlesere som støtter dette er Internet Explorer og Firefox.

Lisens

Quest3D kommer med lisenser for kommersielt bruk og utdanningsformål.

Applikasjoner

Videospill, arkitektur visualiseringer, Seriøse spill, simuleringer, TV- og Film-produksjoner.
Giovanni Battista Martini

Bakgrunn

Giovanni Battista Martini fikk sin første musikkopplæring av faren Antonio Maria Martini, som var fiolinist og cellist. Andre lærere var Padre Pradieri (cembalo), Giovanni Antonio Riccieri (kontrapunkt) Giacomo Antonio Perti (komposisjon), Angelo Predieri og Francesco Antonio Pistocchi.
I 1722 gikk Martini inn i minorittordenen. Han foretok lange reiser der han utelukkende konsentrerte seg om musikkutdannelse. I 1725 ble han kapellmester ved fransiskanerkirken i Bologna og tiltrakk seg oppmerksomhet på grunn av sine komposisjoner. Musikkskolen som han grunnla her ble drevet helt inn på 1800-tallet og utdannet flere kjente italienske og utenlandske kunstnere. Som lærer foretrakk han den gamle romerske komposisjonstradisjonen. Han var en betydningsfull pedagog og musikkteoretiker med et bibliotek på rundt 15.000 bind, og i musikalske spørsmål ble han regnet som høyeste instans og rådspurt i flere stridsspørsmål. 
Johann Christian Bach var en av hans elever. Den unge Wolfgang Amadeus Mozart fikk under sin første italiareise undervisning i kontrapunkt av ham. Også andre komponister søkte råd hos Martini, eksempelvis Giovanni Battista Cirri, Vicente Martín y Soler, Christoph Willibald Gluck, Niccolò Jommelli, André Grétry, Antonio Boroni og andre.
Martini skrev innflytelsesrike læreverk i musikk, og korresponderte med de mest kjente musikere og lærde i Europa. Av hans komposisjoner hører man i blant en fløytekonsert i G-dur.
Buss stopp (skuespill)

Buss stopp (originaltittel: Bus Stop) er en komedie fra 1955, skrevet av den amerikanske dramatikeren William Inge. Handlingen foregår på en café cirka tre mil vest for Kansas, der en buss må stoppe på grunn av en snøstorm.
Buss stopp hadde premiere på Broadway i 1955, med Kim Stanley, Albert Salmi og Crahan Denton i hovedrollene, og ble avsluttet etter 478 forestillinger. Det hadde nypremiere på Broadway i 1996. En norsk versjon, oversatt av Kaare B. Fasting, hadde premiere på Trøndelag Teater i 1958. Teaterstykket ble filmatisert i 1956, med Marilyn Monroe, Don Murray og Arthur O'Connell i hovedrollene. TV-serien Bus Stop (1961–1962), med Marilyn Maxwell, Richard Anderson, Rhodes Reason, Joan Freeman, Bernard Kates og Buddy Ebsen i hovedrollene, er også løst basert på teaterstykket.

Handling

En buss må stoppe på en café cirka tre mil vest for Kansas på grunn av en snøstorm. Bussjåføren Carl kjenner caféeieren Grace Hoylard godt fra før, og det antydes at de har et uforpliktende forhold. Den unge servitrisen Elma Duckworth jobber på caféen. Busspassasjerene består av den naive cowboyen Bo Decker, cowboyen Virgil Blessing, som har blitt som en far for Bo etter at han ble foreldreløs som 10-åring, nattklubbsangerinnen Cherie, som har hatt en vanskelig oppvekst og forlengst langt uskylden bak seg, og den sjarmerende collegeprofessoren dr. Gerald Lyman, som har et alkoholproblem og hater autoriteter. Den hardbarkede, men dypt religiøse, lokale sheriffen Will Masters befinner seg også på caféen. I løpet av de rundt fire timene de alle er samlet oppstår det romantiske følelser mellom Carl og Grace, Bo og Cherie og dr. Lyman og Elma.

Trøndelag Teater

Teaterstykket ble oversatt til norsk av Kaare B. Fasting og hadde premiere på Trøndelag Teater 6. november 1958, med Eva Lunde som Cherie, Georg Richter som Bo Decker, Knut Martin Jensen som Virgil Blessing, Kirsten Heiberg som Grace Hoylard, Ragnvald Kjelle som Carl, Gerd Isern som Elma Duckworth, Kristian Hefte som dr. Gerald Lyman og Knut Jacobsen som Will Masterson. Instruksjonen var ved Toralf Sandø.

Broadway 1996

Teaterstykket hadde nypremiere på Circle in the Square Theatre 22. februar 1996, med Mary-Louise Parker som Cherie, Billy Crudup som Bo Decker, Larry Pine som Virgil Blessing, Kelly Bishop som Grace Hoylard, Michael Cullen som Carl, Patricia Dunnock som Elma Duckworth, Ron Perlman som dr. Gerald Lyman og Scott Sowers som Will Masters. Produksjonen ble avsluttet 17. mars 1996, etter 21 forhåndsvisninger og 29 forestillinger.

Filmatisering

Buss Stopp ble filmatisert i 1956, med Marilyn Monroe som Cherie, Don Murray som Bo Decker, Arthur O'Connell som Virgil Blessing, Betty Field som Grace, Robert Bray som Carl, Hope Lange som Elma Duckworth og Eileen Heckart som Vera. Filmen er regissert av Joshua Logan.

Fjernsyn

Dramaserien Bus Stop, med Marilyn Maxwell som Grace Sherwood, Richard Anderson som Glenn Wagner, Rhodes Reason som Will Mayberry, Joan Freeman som Elma Gahrigner, Bernard Kates som Ralph og Buddy Ebsen som Virge Blessing, er løst basert på teaterstykket. Inge var manuskonsulent for serien. Bus Stop ble sendt på ABC fra 1961 til 1962.
Superman III

Handling

Den arbeidsledige og småkriminelle Gus Gorman finner ut at han har et stort talent med datamaskiner. Han blir ansatt i en stor bedrift hvor han ganske raskts benytter sine ferdigheter til å svindle til seg betydelige summer. Han blir raskt avslørt av konsernsjefen, den styrtrike og maktgale Ross Webster. Han får valget mellom å bli anmeldt eller blir en del av sjefens grandiose planer. Sjefen ønsker å dominere verden, med hjelp av Gus. Men før han kan klare det må de sette en viktig hindring ut av spill, nemlig Supermann. Ved hjelp av kryptonitt klarer de å forvandle ham til en superslusk. Ubarbert og sjuskete flyr han rundt i verden og steller til uorden. Han retter opp det skjeve tårn i Pisa til ergrelse for alle turister og blåser siden ut den olympiske ilden midt under åpningsseremonien. 
Med Supermann ute av spill og med en superdatamaskin som kan manipulere været og skape orkaner og jordskred rundt på jordkloden, ligger Websters planer om verdensherredømme tilsynelatende innenfor rekkevidde. Supermann står overfor sin livs kamp, en kamp mot den maktsyke Webster og seg selv. Før han kan stoppe Websters vanvittige planer må han i dobbel forstand ta opp kampen mot seg selv.

Popularitet og økonomi

Supermann 3 ble ikke en like suksessfull som de to forrige filmene. Til tross for det oppnådde den en viss kommersiell suksess, spesielt i USA hvor den spilte inn $60 millioner. Denne summen plasserte den på 12-plass over de mest innbringende filmen i USA i 1983.
Produksjonskostnadene var på ca $39 millioner.

Anmelderne

Den fikk ikke så god mottakelse av kritikerne, noe som gjenspeiles i at den kun har fått 24 % på Rotten Tomatoes. Den amerikanske filmkritikeren Roger Ebert gav den 2,5 av 4 stjerner, mens Leonard Maltin gav den 1,5 av 4 stjerner.
VG gav den terningkast tre, mens Dagbladet gav den to.
Bishopdale

Bishopdale er en sidedal til Wensleydale i North Yorkshire i England. Området er et verdslig sogn i distriktet Richmondshire. Dalen tilhører nasjonalparken Yorkshire Dales.
Bishopdale Beck renner gjennom dalen.
Avarer

Historie

Deres opprinnelse er uklar da det ikke finnes etterlatte skriftlige kilder om folket av dem selv, kun andres omtale av dem. Karl den stores biograf, Einhard, kalte dem for «hunere», noe som ikke er riktig. De formodes å være et tyrkisk folk, og de ble sannsynligvis fordrevet fra deres områder og søkte vestover hvor de omkring 555 e.Kr. bosatte seg i det nåværende ukrainske området og søkte derfra videre mot vest til Donau. Den første dokumenterte kontakt med romere skjedde vinteren 558/559 i Konstantinopel. Sammen med langobarder, en germansk folkegruppe, ødela de gepidenes kongedømme i Transilvania. De etablerte deretter en nasjon i Donauområdet og herfra utvidet de sitt område ned mot de slaviske områdene og trengte inn i Dalmatia, Albania og Hellas.
Avarene fortsatte som en regional stormakt som hadde stor påvirkning på handelsvegene mot øst og var på denne tiden den viktigste maktfaktoren mellom Frankerriket og Østromerriket. Karl den store grunnla en østlig grensemark som beskyttelse mot avarene. Denne grensen het først Avarermarken, men fikk senere navnet Marchia Orientalis som betyr «den østlige mark». Området ble grunnlaget for det senere Østerrike. I felttogene i årene mellom 791 og 803 beseiret frankerkongen Karl den store avarene og deres rike fikk deretter en nedgang.
Den avariske befolkningen ble siden for en stor del opptatt i den sørslaviske befolkningen. Navnet for den gamle regionen Banat inneholder den avariske fyrstetittelen «ban» etter hærføreren Khagan Baian.
Shenyang militærregion

Shenyang militærregion (forenklet kinesisk: 沈阳军区, pinyin: Shěnyáng jūnqū) er en i alt syv militærregioner for den kinesiske Folkets frigjøringshær. Den omfatter alle militære og polisiære væpnede styrker i provinsene Jilin, Heilongjiang og Liaoning.
Overslag fra International Institute for Strategic Studies anslår at regionen disponerer 250.000 mann.
Regionen har sitt navn etter storbyen Shenyang.
Transleithania

Transleithania (latin for «på den andre siden av elven Leitha», tysk Transleithanien) var etter det østerriksk-ungarske Ausgleich (kompromisset) i 1867 en omgangsspråklig betegnelse i Wien for Den hellige ungarske Stefanskrones land, altså kongeriket Ungarn (inkludert Transilvania som ikke lenger hadde noen autonomi) og de halvautonome kongerikene Kroatia-Slavonia og Fiume som hørte til Ungarn. Begrepet Transleithania stod i motsetning til Cisleithania, som betegnet den østerrikske delen av dobbeltmonarkiet.
(There'll Be Bluebirds Over) The White Cliffs of Dover

«(There'll Be Bluebirds Over) The White Cliffs of Dover» er en populær sang fra den andre verdenskrig skrevet i 1941 av de to amerikanerne Walter Kent og Nat Burton. Den ble skrevet før USA kom med i krigen for å heve de alliertes ånd på en tid da det nasjonalsosialistiske Tyskland hadde erobret store deler av Europas areal og bombet Storbritannia.
Britiske og tyske fly kjempet over Dovers klipper i Battle of Britain. Sangen så frem mot en tid da krigen var over og freden rådet over de ikoniske Dovers hvite klipper, Storbritannias de facto-grense mot det europeiske fastlandet.
«The White Cliffs of Dover» er én av mange populære sanger som bruker The Bluebird of Happiness, som et symbol på glede. Det finnes imidlertid ingen slike fugler i Storbritannia, fordi det er en amerikansk art. Derfor er det usannsynlig at det noensinne vil være «bluebirds over the white cliffs of Dover».
«The White Cliffs of Dover» ble opprinnelig utgitt i USA med bandlederen Kay Kyser i 1942. Fire andre artister nådde også Top 20 med sangen samme år: Glenn Miller, Sammy Kaye, Jimmy Dorsey og Kate Smith.
Vera Lynns innspilling for Decca i London 20. mars 1942 er én av hennes best kjente innspillinger.
Andre artister som har spilt inn sangen på plate innbefatter Bing Crosby, Connie Francis, Jim Reeves og The Righteous Brothers. I juni 1995 nådde Robson and Jeromes versjon nummer én på den britiske singlelisten i en medley med «Unchained Melody».
18. februar 2009 offentliggjorde The Daily Telegraph at Vera Lynn saksøkte British National Party (BNP) for å ha brukt hennes versjon av «The White Cliffs of Dover» på et anti-immigrasjonsalbum uten hennes tillatelse. Dame Lynns advokat hevdet at salget av sangen ville hjelpe til med å øke innholdet i BNPs kasse og ville assosiere Lynns navn med BNPs høyreorienterte syn.
12. oktober 2009 presenterte Ian Haslop et halvtime langt program om sangen på BBC Radio 4.

Norsk versjon

Bjørn Tore André har skrevet en norsk tekst. På norsk bærer den tittelen «De hvite fjell ved Dover». Helge Borglund har spilt inn sangen. Den ble utgitt på CD-platen Frem fra glemselen. Kap. 19 (A2 Records ACD2002). Produsenter var A. Rønningsveen og Arve Sigvaldsen.
Sandnes kirke (Bygland)

Kirkestrid

Det bodde flest mennesker i Åraksbø på 1930-tallet, og i januar 1935 ble det bestemt at kirken skulle flyttes fra Sandnes  til Åraksbø. Dette var svært kontroversielt, 
og da biskopen vigslet den gjenoppsatte kirken, møtte ingen fra Frøysnes og Sandnes opp. 
De satte senere opp et kapell på den gamle kirketomten (Sandnes kapell). Dette stod ferdig høsten 1940.
Luksuschaufføren

Handling

Tøffelhelt og strømpefabrikant Archibald W. Johnson er på lystreise sammen med sin «xantippe». Grev Alex Alexis forelsker seg i parets selskapsdame, Ellinor, og gjør kur til henne. Det vil ikke fruen vite noe av. Enden på visen blir at hun tvinger sin bedre halvdel til å duellere med greven.
Tele Greenland

Tele Greenland AS er Grønlands post- og teleselskap.
Pr 2006 hadde de 570 ansatte, hvorav 370 jobbet i teledivisjonen og 198 i postdivisjonen. De har hovedkontor i Nuuk (Godthåb), og eies av Grønlands hjemmestyre.
Grønlands teleinfrastruktur, som består av både en digital radiokjede og satellittforbindelser, gir telefoni, TV, radio og internett til alle byer og bygder i Grønland. Mobiltelefoni er tilgjengelig i alle bygder med mer enn 70 innbyggere.
De driver også værstasjonen Danmarkshavn i Nordøst-Grønland biosfærereservat, som er verdens største biosfærereservat.
Temnoscelis

Utseende

Middelsstore, brunlige trebukker. Antennene er omtrent så lange som kroppen. Dekkvingene har markerte "skuldre" og er jevnt tilsmalnede bakover fra disse. Oversiden er knudrete.
Dekkvingene har brokete tegninger.

Levevis

Som de fleste andre trebukker borer larvene i ved.

Utbredelse

Arten er utbredt i Vest- og Sentral-Afrika.
Otroea

Utseende

Desmiphorini er stort sett middelsstore, mer eller mindre brune trebukker. Antennene er oftest omtrent så lange som kroppen, men kan være betydelig lengre. Artene i gruppen "Apodasyini" er vanligvis nokså langstrakte med parallellsidige dekkvinger, de øvrige artene gjerne bredere og mer tettbygde.

Utbredelse

Artene lever på Molukkene.
Taleteknologi

Taleteknologi skiller seg fra andre deler av språkteknologien ved at den forholder seg til språk i form av lyd. Vi deler taleteknologi i to hoveddeler: talesyntese og talegjenkjenning. Talesyntese er produksjon av tale fra vilkårlig tekst. Datamaskinen leser teksten og omgjør resultatet til lyd. Talegjenkjenning er det motsatte, nemlig produksjon av tekst fra tale.
Lamoen

Lamoen er en gård i Vefsn kommune i Nordland. Den ligger midt i Drevjadalen, i sørøstskråningen av fjellet Toven, og grenser mot Granmoen i vest. Gården grenser mot Almås (Vefsn)s i nordøst, og Drevjo (Drevjeelva) utgjør grensen mot Forsmo i øst.  

Historie

Lamoen ble regnet som et underbruk av Straum (Vefsn) fram til 1838.

Skole og skolekretser

Før 1838 var Lamoen en del av Straum (Vefsn), og var dermed sammen med Granmoen en egen skolekrets. Da skoleloven i 1860 la opp til faste undervisningslokaler, ble elevene fra Lamoen plassert  i Båtstrand skolekrets. De skulle ha seks uker omgangsskole i året. I tillegg skulle de ha to uker på den faste skolen på Stuvland. I 1890 ble Lamoen lagt til Forsmoen krets. Elevene fra Lamoen gikk da på skole i Nilsskogen fram til Forsmosskolen ble bygd. For å komme til skolen måtte de krysse Drevjo (Drevjeelva). På sommerstid skjedde dette med båt, og på vinteren gikk de på ski. I 1969 ble Granmoen skole åpnet, og dermed hadde elever fra Lamoen en moderne skole i nabolaget.
Snøtrane

Taksonomi

Snøtrane ble lenge regnet som basal i slekten Grus (tidvis også til slekten Bugeranus), basert på morfologiske og atferdsmessige likheter, men molekylære studier beviser at det er distinkte forskjeller mellom snøtranen og andre traner, så del Hoyo et al. (2014) omplasserte den som en monotypisk art i sin egen slekt. Denne plasserer del Hoyo basalt blant egentlige traner (Gruinae).

Beskrivelse

Snøtraner er meget store fugler, som typisk blir omkring 140 cm høye og gjerne veier omkring 4 900–8 620 g. Vingespennet utgjør cirka 210–230 cm. Hanner er blir noe større enn hunner.
Snøtrana skiller seg fra alle andre hvite traner, gjennom å ha absolutt helhvit fjærdrakt og mørk rød ansiktsmaske, som går fra nebbet om til bakkant av øynene. Øynene har gul iris. Ungfugler har befjæret maske, mens nakken og kroppen er blekgul eller kanelfarget.

Utbredlse og habitat

Arten hekker lengst nord i det arktiske Sibir (langt nord i Det vestsibirske lavlandet og Sakha). Den overvintrer i sørenden av Kaspihavet (Iran), ved Keoladeo i Bharatpur i India (men arten er ikke observert der siden 2002), og ved to ulike destinasjoner langs Chang Jiang i det østlige Kina.
Snøtrane, som typisk er utbredt på tundra og i overgangssonen mellom tundra og taiga, er den mest akvatiske av alle traneartene. Arten velger utelukkende åpne habitat, med tilnærmet uendelig fri sikt i alle retninger, på våtmark, både når fuglene hekker, eter og hviler. Under vår- og høsttrekket hviler og sover også fuglene utelukkende i isolerte våtmarksområder.

Atferd

Snøtraner er ekte trekkfugler og hekker om våren. Leggingen varierer imidlertid med forholdene, men er mest vanlig fra slutten mai til midten av juni, ofte med en topp første uken i juni. Redene utgjør en haug av gress og starr, og har typisk en diameter på 50–80 cm, som oftest anlagt 12–15 cm over vannspeilet og omgitt av 25–60 cm dypt vann. Hunnen legger normalt to egg. Inkubasjonen tar cirka 29 dager. Kyllingene har gulaktig til nøttebrun dun når de klekkes og blir flygedyktige etter cirka 70–75 dager. Det er stor dødelighet blant kyllingene, som ofte hakker hverandre i hjel i konkurransen om maten (spesielt da mattilgangen er begrenset). Derfor er det vanlig at kun en av dem overlever. Ungfugler blir trolig forplantningsdyktige fra de er omkring tre år, men akkurat dette er fortsatt litt usikkert.
Terrazzo

Terrazzo er tradisjonelt sett en type betong som består av sement, vann, knust naturstein og som regel også pigment. Overflaten på den herdede overflaten slipes slik at mosaikken dannes. Uten avbrudd kan den støpte, slipte og jevne overflaten strekke seg ut uendelig langt. Den kalles også sementmosaikk, kunstbetong eller kunststein. Terrazzo kan man også få som fliser i ulike formater. Benyttes gjerne i bygg hvor det er hard belastning og man samtidig ønsker en tidløs og lettstelt overflate, som ved kjøpesentre, vestibyler, trapperom, terminaler etc.
Bjørn Sem

Tag Teams

Bjørn Sem har vært med i flere tag teams. I Norge er hans samarbeid med Big John og Talentfulle Thomas i Big Ones det mest kjente. I en periode var også Bjørn Sem del av Olsen-klanen.
Bjørn Sem har også samarbeidet med den kjente wrestleren Alofa.
Himmelens fange

Handling

Romanens handling foregår i Barcelona i 1957, og handler om de videre opplevelsene til karakterene fra de første bøkene: Daniel Sempere, Fermin Romero de Torres og David Martin. Vi får også høre Fermins historie, og hvordan han og David møttes i fengselet etter borgerkrigen.
Phoroctenia

Utseende

Middelsstore til store, slanke, blanke, brunrøde stankelbein med noen mørkere felter. Thorax er brunrød eller svart med gule sidestriper. Antennene hos hannen er kamformede.

Utbredelse

Slekten er utbredt i Holarktis. I Norge er den bare kjent fra Troms.